Decizia va fi anunţată joi, în şedinţa Biroului Permanent al Partidului Conservator, au menţionat sursele.

Preşedintele partidului, Daniel Constantin, şi Maria Grapini nu au putut fi contactaţi până la transmiterea ştirii.

Partidul Conservator va propune o altă persoană pentru poziţia de ministru delegat pentru IMM, mediu de afaceri şi turism.

Maria Grapini ocupă postul de ministru din decembrie 2012.

Grapini declara în decembrie, la bilanţul a 11 luni de mandat, că în acest an vrea să crească numărul de turişti străini cu 50%, dar nu a amintit că în primele zece luni din acest an au fost cu doar 3% mai mulţi faţă de 2012.

Ea a anunţat atunci că şi-a propus ca, în cazul în care rămâne în funcţie un mandat întreg, contribuţia turismului la Produsul Intern Brut să crească de la 1,5% la 5%.

Tot la sfârşitul anului trecut, Maria Grapini a anunţat că intenţionează să exploateze potenţialul balnear al Bucureştiului, după ce fostul ministru al Turismului Elena Udrea spunea la începutul mandatului său că vrea să transforme Capitala într-un oraş balnear.

Grapini a afirmat că instituţia pe care o conduce are cu primăria Capitalei un parteneriat de dezvoltare a câtorva produse turistice, printre care turismul cultural şi cel de city break.

La începutul anului, Grapini declara că TVA de 9% în turism ar trebui uniformizată, astfel încât să nu mai existe diferenţe de taxare. În prezent, turismul beneficiază de TVA de 9% la cazare şi mic dejun, în timp ce pentru mesele de prânz şi de seară taxa este de 24%.

Ministrul pentru IMM şi Turism a stat şi la baza propunerii unui impozit forfetar, proiect care nu s-a materializat până în prezent, plătit de firmele din turism şi alte servicii.

Ideea a împărţit piaţa hotelieră, unii fiind de acord cu proiectul iar alţii l-au contestat, în special unii dintre marii hotelieri, care au pierderi şi nu plătesc impozit pe profit.

Nici legea turismului, al cărei proiect a fost lansat în 2007 şi care a tot fost dezbătut de atunci, nu a fost adoptată în mandatul Mariei Grapini.

Ministrul pentru IMM şi Turism a reuşit să intre în conflict şi cu premierul Victor Ponta, după ce a declarat în septembrie că poate să intre în Cartea Recordurilor prin poziţia unicat a unui ministru care vine şi spune în public ce prost este Guvernul din care face parte, şi că membrii acestuia nu înţeleg mediul de afaceri.

Premierul Victor Ponta a declarat atunci că responsabilitatea relaţiei cu mediul de afaceri revine în primul rând chiar ministrului delegat pentru IMM, Maria Grapini, şi că, dacă aceasta este nemulţumită, atunci sigur va fi găsit un ministru mai bun.

Grapini a absolvit Institutul Politehnic "Gheorghe Asachi" din Iaşi, Facultatea de Textile, specializarea "Tehnologia Mecanică a Filării şi Ţeserii".

Până în anul 1989 a lucrat la I.T.Garofiţa Timişoara.

În septembrie 1989 a devenit inginer şef la fabrica de confecţii "13 Decembrie" din Timişoara. Din ianuarie 1990, a fost director general al Pasmatex Timişoara, iar din 1998 este acţionarul principal al grupului de firme Pasmatex.

Maria Grapini a fost preşedintele Asociaţiei Femeilor Antreprenor din România, preşedintele Federaţiei Patronale din Industria Uşoară, vicepreşedinte UGIR 1903 şi membru în Consiliul Naţional al Exportatorilor.

Totodată, din 2006, Grapini este preşedintele organizaţiei judeţene Timiş a PC şi vicepreşedinte la nivel naţional al Partidului Conservator.